הקבינט המדיני-ביטחוני החליט הלילה (שישי) להותיר את גלאי המתכות בכניסה להר הבית על כנם, והסמיך את המשטרה לקבל כל החלטה, "על מנת להבטיח את הגישה החופשית למקומות הקדושים, תוך שמירה על הביטחון והסדר הציבורי" בהר הבית.



בתום ישיבה לילית שנמשכה כארבע שעות פורסמה הודעה בשם הקבינט בה נמסר כי "ישראל מחויבת לשמור על הסטטוס קוו בהר הבית וחופש הגישה למקומות הקדושים. ישראל מחויבת לשמור על הביטחון של כל המתפללים והמבקרים בהר הבית". הבוקר הודיעה המשטרה כי בכוונתה להגביל את גיל הכניסה למתחם לגברים מגיל 50 ומעלה, כשלנשים תותר הכניסה בכל גיל.



לפחות 42 בני אדם נפצעו אמש בעימותים בין כוחות הביטחון למתפללים פלסטינים באזור שער האריות, בעיר העתיקה בירושלים - כך נמסר מהסהר האדום הפלסטיני, שציין כי ארבעה מהפצועים הם אנשיו. על פי דיווחים בכלי התקשורת הפלסטיניים, הכוחות הישראליים ירו כדורי גומי לעבר המפגינים, ריססו תרסיס בואש וגז מדמיע ועצרו כמה צעירים.



עוד דווח אמש כי כוחות הביטחון פשטו על בית החולים אל-מקאסד, במזרח העיר. מחזיק תיק ירושלים בתנועת פתח, חאתם עבד אל-קאדר, מסר אמש כי "אנחנו בדרך להסלמה, והכיבוש נושא באחריות לאלימות".



מדוברות משטרת ירושלים נמסר כי עם סיום תפילת הערב, "החלו עשרות מתפללים ליידות אבנים ולהשליך בקבוקי זכוכית לעבר השוטרים". עוד נמסר כי "הכוח פיזר את מפירי הסדר תוך שימוש באמצעים", ללא פירוט. כמו כן, נמסר כי חמישה שוטרים נפגעו באורח קל.



עוד בוואלה! NEWS:

בניגוד להמלצת משרד החוץ: ריבלין שוחח עם ארדואן על הר הבית

הבית הלבן: "מודאגים מהמתיחות בהר הבית, על ישראל וירדן לפעול"

נתיב הטרור: צפו במחבלים מקבלים את הנשק בהר הבית - ויוצאים להרוג